ཕྱི་ལོ་༢༠༡༡ཟླ་༧ཚེས་༡༦ཉིན་ཨ་རིའི་སྲིད་འཛིན་ཨོ་བྷ་མ་མཆོག་གིས་ྋགོང་ས་ཏཱ་ལའི་བླ་མ་མཆོག་ཕོ་བྲང་དཀར་པོའི་ནང་གདན་ཞུས་ཀྱིས་ཐེངས་གཉིས་པའི་མཇལ་འཕྲད་སྐར་མ་༤༥ཙམ་ལ་བཀའ་མོལ་གནང་བའི་སྐབས་སྲིད་འཛིན་ཨོ་བྷ་མས་ྋགོང་ས་མཆོག་གིས་བོད་ཀྱི་གནད་དོན་དེ་བོད་རྒྱ་གཉིས་སྨན་དབུ་མའི་ལམ་གྱི་ཐབས་ལམ་ཐོག་ནས་སེལ་ཐབས་གནང་བའི་བཞེད་ཕྱོགས་ལ་བསྔགས་བརྗོད་དང་རྒྱབ་སྐྱོར་ཤུགས་ཆེ་ཡོད་པའི་རྣམ་པ་བསྟན་ཡོད་པ་དང༌།བོད་མི་རིགས་ཀྱི་ཐུན་མོང་མ་ཡིན་པའི་ཆོས་དང་རིག་གཞུང༌།སྐད་ཡིག་བཅས་ལ་སྲུང་སྐྱོབ་བྱེད་རྒྱུའི་ཐད་རྒྱབ་སྐྱོར་ཤུགས་ཆེ་ཡོད་སྐོར་བསྐྱར་དུ་གསུངས་ཡོད་པར་མ་ཟད།ལྷག་པར་དུ་ྋགོང་ས་མཆོག་གིས་དབུ་མའི་ལམ་ལ་བརྟེན་ནས་བོད་རྒྱ་གཉིས་ཀྱི་དཀའ་རྙོག་སེལ་ཐབས་ཀྱི་མཛད་པ་དེ་ནི་ཧ་ཅང་གི་རླབས་ཆེན་ཞིག་རེད་ལ།ང་ཚོས་ྋགོང་ས་ཏཱ་ལའི་བླ་མ་མཆོག་གིས་དབུ་མའི་ལམ་གྱི་ཐོག་མུ་མཐུད་ཕྱག་ལས་གནང་བར་གུས་བརྩི་དང་རྒྱབ་སྐྱོར་བྱེད་ཀྱི་ཡོད་ཅེས་དང༌།ཡང་སྲིད་འཛིན་མཆོག་གང་ཉིད་ཀྱིས་དབུས་པའི་ཨ་རིའི་གཞུང་གི་གནད་ཡོད་མི་སྣ་ཚོ་རྒྱ་ནག་གཞུང་གི་མི་སྣ་དང་མཇལ་འཕྲད་ཀྱི་གོ་སྐབས་ནམ་བྱུང་ལ་བོད་ཀྱི་གནད་དོན་སྐོར་ཤུགས་ཆེན་པོ་བཤད་ཡོད་ལ།འབྱུང་འགྱུར་་ཡང་དེ་ལྟར་མུ་མཐུད་ཤོད་རྒྱུ་ཡིན་ཞེས་གསུངས་ཡོད་པ་རེད།ཕྱི་ལོ་༢༠༡༡ཟླ་༧ཚེས་༧ཉིན་ྋགོང་ས་ྋསྐྱབས་མགོན་ཏཱ་ལའི་བླ་མ་མཆོག་ཨ་རིའི་མི་སེར་རྒྱལ་ཁབ་ཀྱི་སྲིད་དོན་སྤྱི་མཐུན་ཚོགས་པ་དང་དམངས་གཙོ་ཚོགས་པ་གཉིས་ཀྱི་སྐུ་ཚབ་གྲོས་ཚོགས་ཀྱི་ཚོགས་གཙོ་ཇོན་བྷོ་ཨེ་ནར་མཆོག་གིས་ཨ་རིའི་གྲོས་ཚོགས་ལ་ཇི་ལྟར་གསོལ་འདེབས་ཞུས་དོན་ལྟར་ཆིབས་བསྒྱུར་བསྐྱངས་ཏེ་་གྲོས་ཚོགས་འཐུས་མི་བདུན་ལ་མཇལ་འཕྲད་གནང་སྐབས་བོད་དང་རྒྱ་ནག་དབར་གྱི་གནད་དོན་ཐད་བཀའ་མོལ་གནང་ཡོད་ལ༌།འཐུས་མི་ཚོས་ཁོང་གི་འཚེ་མེད་ཞི་བདེའི་དགོངས་པ་ལ་བསྔགས་བརྗོད་དང་རྒྱབ་སྐྱོར་ཤུགས་ཆེ་གནང་ཡོད་པ་མ་ཟད།ཚོགས་གཙོ་མཆོག་གིས་གསར་འགོད་པ་ཚོར་ྋགོང་ས་མཆོག་ས་གནས་གང་ཞིག་ཏུ་ཆིབས་བསྒྱུར་བསྐྱངས་པ་ཡིན་ན་ཁོང་གིས་སྐུ་་ངལ་ཁྱད་བསད་ཀྱིས་བྱམས་བརྩེ་དང་བཟོད་བསྲན།འཚེ་བ་མེད་པ།དྲང་བདེན།རང་དབང་སོགས་འགྲོ་བ་མིའི་རིན་ཐང་གོང་མཐོར་གཏོང་རྒྱུར་ཐུགས་བརྩོན་གནང་གི་ཡོད་པ་སོགས་ཀྱི་མཛད་རྗེས་ལ་རིན་ཐང་གཙིགས་ཆེར་འཛིན་མཁན་ཨ་རིའི་རྒྱལ་ཁབ་ཀྱིས་ཡི་རང་བསྔགས་བརྗོད་ཞུ་བཞིན་ཡོད།བོད་མི་ཚོར་རྒྱབ་སྐྱོར་ཆོད་སེམས་ཀྱིས་སྲིད་དོན་ཚོགས་པ་གཉིས་གྲོས་ཚོགས་ཚོགས་ཁང་ནང་མཉམ་འཛོམས་ཐུབ་པ་བྱུང་ཡོད།འབྱུང་འགྱུར་ཡང་ཆབ་སྲིད་ཚོགས་པ་གཉིས་མཉམ་རུབ་ཀྱིས་དུས་ཡུན་ཇི་ཙམ་འགོར་མིན་ལ་མ་ལྟོས་པར་བོད་མིའི་རྩ་དོན་བསྒྲུབ་རྒྱུར་མུ་མཐུད་རྒྱབ་སྐྱོར་བྱེད་ཐུབ་པའི་རེ་བ་གནང་བཞིན་ཡོད་ཅེས་གསུངས་ཡོད་པ་རེད།